Se conoix con o nombre de Sublevación de Chaca a una sublevación melitar con aduya civil que se produció o 12 d'aviento de 1930 en a localidat aragonesa de Chaca, en a comarca d'a Chacetania, protagonizata por a guarnición melitar d'ixa ciudat, ta proclamar a Republica en Espanya y derrocar a Monarquía d'Alifonso XIII. O golpe d'estato yera dirichito por dos melitars, os capitans Fermín Galán Rodríguez y Ángel García Hernández, y tamién i prenioron parte destacatos politicos d'a redolada de Chaca, como Antonio Beltrán Casaña u Julián Borderas Pallaruelo. Encara que o golpe trunfó en Chaca, no s'adhibioron como yera previsto atras guarnicions melitars, y en zagueras o golpe fracasó. Fermín Galán y Ángel García Hernández fuoron fusilatos dimpués d'un chudicio sumarismo, y esdevenioron de contino os simbolos d'a luita d'o republicanismo espanyol dica a proclamación d'a Segunda Republica Espanyola y encara tamién mientres iste rechimen politico.